Source: http://publications.europa.eu/resource/cellar/cefe65a9-9c3c-4223-8544-c62c4c9c4918.0013.02/DOC_2
Timestamp: 2020-05-30 00:08:32
Document Index: 17987665

Matched Legal Cases: ['Bíróság ', 'Bíróság ', 'Bíróság ', 'Bíróság ', 'bíróság ', 'Bíróság ', 'Bíróság ', 'Bíróság ', 'Bíróság ', 'bíróság ']

Megállapodás az Egységes Szabadalmi Bíróság létrehozásáról
A megállapodás közös bíróságot hoz létre az európai szabadalmakkal és az egységes hatályú európai szabadalmakkal (egységes kérelem alapján kiadott európai szabadalom, amely védi a találmányt minden olyan országban, ahol a megállapodás alkalmazandó) összefüggő jogviták rendezésére.
Az Egységes Szabadalmi Bíróságról szóló megállapodást a következőkre kell alkalmazni:
egységes hatályú európai szabadalmak;
szabadalmi oltalom alatt álló termékre kiadott kiegészítő oltalmi tanúsítványok;
olyan európai szabadalmak, amelyek oltalma a megállapodás hatálybalépésének időpontjában még nem szűnt meg, vagy amelyet ezen időpont után adtak meg;
olyan európai szabadalmi bejelentések, amelyek a megállapodás hatálybalépésének időpontjában folyamatban vannak, vagy amelyeket ezen időpont után nyújtottak be.
A megállapodáshoz minden uniós ország szabadon csatlakozhat.
Helyszín és felépítés
Az Egységes Szabadalmi Bíróság az Elsőfokú Bíróságból, Fellebbviteli Bíróságból és Hivatalból áll.
Az Elsőfokú Bíróság egy központi divízióból, valamint helyi és regionális divíziókból áll. A központi divízió székhelye Párizs, és részét képezi egy londoni és egy müncheni székhelyű szekció.
A Fellebbviteli Bíróság és a Hivatal székhelye Luxembourg.
A megállapodás hatálybalépésétől számítva hétéves átmeneti időszak lép hatályba. Ez további hét évvel meghosszabbítható az igazgatási bizottság határozata alapján.
a nemzeti bíróságok vagy más illetékes nemzeti hatóságok előtt még indítható kereset az európai szabadalmak bitorlásával vagy megsemmisítésével (kivéve az egységes hatályú európai szabadalmakat) kapcsolatban;
a nemzeti bíróságok vagy más illetékes nemzeti hatóságok előtt még indítható kereset egy európai szabadalmi oltalom alatt álló termékre kiadott kiegészítő oltalmi tanúsítvány bitorlásával vagy érvénytelenségének megállapításával kapcsolatban;
az európai szabadalmi oltalom vagy a kiegészítő oltalmi tanúsítvány tulajdonosa vagy bejelentője dönthet úgy, hogy nem terjed ki rá a bíróság kizárólagos hatásköre. E célból legkésőbb egy hónappal az átmeneti időszak lejártát megelőzően értesítenie kell a Hivatalt ezen eltérés igénybevételéről.
A bírákat az igazgatási bizottság nevezi ki.
A bírák között lesznek jogi és műszaki-tudományos képesítésű bírák.
Biztosítani kell, hogy a bírák névjegyzékében műszaki-tudományos területenként legyen legalább egy releváns műszaki-tudományos képesítéssel és szakmai gyakorlattal rendelkező bíró.
A megállapodásban vagy az alapokmányban előírt esetekben az Elsőfokú Bíróság elnöke a bírák névjegyzékéből bírákat jelöl ki az érintett divízió számára. Ez érvényes például a helyi vagy a regionális divíziók kérésére a szabadalom megsemmisítésével kapcsolatos viszontkeresetek esetében.
A bírák semmilyen egyéb – akár kereső, akár ingyenesen végzett – foglalkozást nem folytathatnak. Nemzeti szinten azonban elláthatnak bírói feladatokat.
Az Egységes Szabadalmi Bíróság határozatait a következőkre alapozza:
az uniós jog, beleértve az 1257/2012/EU és az 1260/2012/EU rendeletet is;
az Egységes Szabadalmi Bíróság létrehozásáról szóló megállapodás;
az európai szabadalmak megadásáról szóló egyezmény;
a szabadalmakra alkalmazandó és valamennyi szerződő uniós országra nézve kötelező egyéb nemzetközi megállapodások; valamint
a nemzeti jog.
A Bíróság kizárólagos hatáskörrel rendelkezik az alábbiak tekintetében:
szabadalmak és kiegészítő oltalmi tanúsítványok tényleges bitorlása vagy azzal fenyegető cselekmények tárgyában indított keresetek és az ilyen ügyekben előterjesztett védekezés, ideértve a hasznosítási engedélyeket illető viszontkereseteket is;
ideiglenes és biztosítási intézkedések, valamint bírói rendelkezés iránt indított keresetek;
szabadalom megsemmisítése iránti keresetek; valamint
a kiegészítő oltalmi tanúsítványok érvénytelenségének megállapítása iránti keresetek.
MIKORTÓL HATÁLYOS E MEGÁLLAPODÁS?
A megállapodás a tizenharmadik uniós ország (ideértve Franciaországot, Németországot és az Egyesült Királyságot) általi ratifikálásától számított negyedik hónap első napján lép hatályba.
Egységes hatályú európai szabadalom az Európai Bizottság weboldalán.
Megállapodás az egységes szabadalmi bíróság létrehozásáról (HL C 175. 2013.6.20., 1–40. o.)
Az Európai Parlament és a Tanács 1257/2012/EU rendelete (2012. december 17.) az egységes szabadalmi oltalom létrehozásának területén megvalósítandó megerősített együttműködés végrehajtásáról (HL L 361., 2012.12.31., 1–8. o.)
A Tanács 1260/2012/EU rendelete (2012. december 17.) az egységes szabadalmi oltalom létrehozásának területén megvalósítandó megerősített együttműködésnek az alkalmazandó fordítási szabályok tekintetében történő végrehajtásáról (HL L 361., 2012.12.31., 89–92. o.)